ตลท.แขวนป้าย NC หุ้น GSTEL เข้าข่ายถูกเพิกถอนหลังส่งงบฯไตรมาส 1 ช้าเกินครึ่งปี
ตลาดหลักทรัพย์แห่งประเทศไทย (ตลท.) ขึ้นเครื่องหมาย NC ( …
15 พ.ย. 2561

ตลาดหลักทรัพย์แห่งประเทศไทย (ตลท.) ขึ้นเครื่องหมาย NC (หลักทรัพย์ของบริษัทจดทะเบียนที่เข้าข่ายอาจถูกเพิกถอน ) หุ้น บริษัท จี สตีล จำกัด (มหาชน) หรือ GSTEL ตั้งแต่วันนี้ (15 พ.ย.) เนื่องจากเข้าข่ายอาจถูกเพิกถอนหลักทรัพย์กรณีไม่นำส่งงบการเงินไตรมาสที่ 1 สิ้นสุดวันที่ 31 มีนาคม 2561 ซึ่งล่าช้าเกินกว่า 6 เดือน
ทั้งนี้ ตลท.ได้กำหนดแนวทางดำเนินการต่อบริษัทจดทะเบียนที่ไม่นำส่งงบการเงินหรือนำส่งล่าช้าเกินกว่ากำหนด เพื่อส่งเสริมให้บริษัทจดทะเบียนเร่งปรับปรุงระบบการควบคุมภายในและระบบบัญชี รวมทั้งกระบวนการจัดทำรายงานทางการเงินอย่างมีประสิทธิผล โดยกรณีบริษัทจดทะเบียนนำส่งงบการเงินล่าช้าเกินกว่า 6 เดือนนับแต่วันครบกำหนดส่งงบการเงิน ตลท.จะประกาศรายชื่อบริษัทจดทะเบียนนั้นให้เข้าข่ายอาจถูกเพิกถอนหลักทรัพย์ ซึ่งบริษัทดังกล่าวจะต้องแก้ไขคุณสมบัติในการเป็นบริษัทจดทะเบียน มิฉะนั้นอาจถูกเพิกถอนหลักทรัพย์จากการเป็นหลักทรัพย์จดทะเบียนตามความในข้อ 9 (3) และ 9 (5) แห่งข้อบังคับตลาดหลักทรัพย์ฯ เรื่อง การเพิกถอนหลักทรัพย์จดทะเบียน พ.ศ. 2542
โดย ขณะนี้ครบกำหนดระยะเวลาตามที่ ตลท.กำหนด GSTEL ยังมิได้นำส่งงบการเงินไตรมาสที่ 1 สิ้นสุดวันที่ 31 มีนาคม 2561 ต่อตลาดหลักทรัพย์ฯ ซึ่งล่าช้าเป็นเวลาเกินกว่า 6 เดือน เพื่อปฏิบัติให้เป็นไปตามความในข้อบังคับตลาดหลักทรัพย์ฯ ฉบับดังกล่าว ตลาดหลักทรัพย์ฯ จึงดำเนินการประกาศว่าหลักทรัพย์ของ GSTEL เข้าข่ายอาจถูกเพิกถอน พร้อมทั้งขึ้นเครื่องหมาย NC (Non-Compliance) เพื่อกำกับไว้ให้ผู้ลงทุนทราบว่าหลักทรัพย์ดังกล่าวเข้าข่ายอาจถูกเพิกถอนจากการเป็นหลักทรัพย์จดทะเบียนตั้งแต่วันที่ 15 พฤศจิกายน 2561 และยังคงขึ้นเครื่องหมาย SP (Suspension) ห้ามซื้อหรือขายหลักทรัพย์ของ GSTEL ต่อไป
 